Številka: 900 – 26/2013 – 7

Datum: 13. 02. 2013

 **Z A P I S N I K**

**3. izredne seje Sveta Četrtne skupnosti Moste**, ki je bila 13. 02. 2013 (ob 17.00 uri za člane Sveta ČS Moste, ob 17.30 se je nadaljevala z vabljenimi gosti in občani), v sejni dvorani na Proletarski 1 (I. nadstropje), Ljubljana, ki je potekala kot razširjena seja (z županom Mestne občine Ljubljana, predstavniki organov Mestne občine Ljubljana, s sokrajani, predstavniki Urbanističnega inštituta RS, društev, šol, drugih zavodov in ustanov, policijske postaje in drugimi).

**NAVZOČI ČLANI SVETA:** Stanislava Marija FERENČAK MARIN, Mira KLJUČANIN, Radmila ŠEŠIČ, Branka BERCE BRATKO, Jožica VIRANT, Jakob LOJK, Igor BOLE, Stanislav MARKOJA, Mitja ZAPLATIL, Jure MATOH, Manica BORENOVIĆ, Andrej TORKAR, Breda PŠAG, Miha MOHORKO.

**NAVZOČI VABLJENI:** Zoran Janković (Župan MOL), Vojko Grünfeld (vodja SLS MU MOL), Irena Razpotnik (vodja OGDP MU MOL), Peter Skušek (OGDP MU MOL), Simona Remih (vodja ORN MU MOL) Darja Lesjak (vodja SRPI MU MOL), Miran Gajšek (vodja OUP MU MOL), Edvard Zver (MESTNO REDARSTVO) Tadej Sobočan (MESTNO REDARSTVO), Mateja Duhovnik (direktorica JP LPT d.o.o.), Geza Horvat (JP LPT d.o.o.), Peter Horvat (direktor JP LPP d.o.o.), Dr. Barbara Goličnik Marušić (Urbanistični inštitut RS), Damijan Janžekovič (predsednik DS Gimnazije Moste).

**OSTALI NAVZOČI:** Breda Papež (Mestni svet MOL), Leo Rigler (glasilo ZELENI GLAS), Katja Gabrijelčič (Center kulture ŠPANSKI BORCI), Hrvoje Vilhem (ŠD Moste), Biserka Kozmik (DU Kodeljevo), Bogomir Zorič (DU Moste), Ksenija Grabovica (vrtec Otona Župančiča), Novak Jana (najemnica na Tržnici Moste), Janez Seliškar (Cvetje ELI), Mitja Fajdiga (HYPO banka), Blanka Setnikar Terbežnik (Optika Terbežnik), Tomaž Snoj (bar PRI PODKVI), Nenad Ljubotina (Etno klub ZLATI ZOB), Artur Azarkevič (KUD ZLATI ZOB), Aleš Krašovec (MIDAS PRO d.o.o.). Po listi prisotnosti, ki je sestavni del izvirnika tega zapisnika in je zaključena z zaporedno številko 69, je bilo prisotnih še 38 občanov.

Predsednica Sveta, ga. Ferenčak Marin je pozdravila navzoče člane Sveta. Od 17 članov Sveta je bilo navzočih 11 članic in članov. Ker je bila seja sklepčna, je povabila k razpravi o dnevnem redu. Razprave ni bilo, zato je predlagala glasovanje za naslednji **dnevni red**:

1. **Finančne zadeve: (gradivo prejmejo člani Sveta po e-pošti)**- Poročilo o doseženih ciljih in rezultatih na nivoju področja proračunske porabe, glavnih

 programov in podprogramov
- Poslovno poročilo neposrednega uporabnika, ki vključuje poročilo o doseženih ciljih in

 rezultatih
- Poročilo o realizaciji finančnega načrta

1. ***Model za oceno in simulacijo kakovosti bivanja*** (v okviru projekta In.FLOW.ence, predstavitev Urbanističnega inštituta RS)
2. **Oživitev CENTRA Most:**
- oživitev Tržnice Moste
- oživitev lokala Zaloška 42, »Pod strehco«
- informaciji o namenih MOL s stavbo bivše občine Lj. Moste-Polje, na Proletarski 1 in Ob Ljubljanici 42
- lokali v privatni lasti ob Zaloški-spodbude za odpiranje
- ureditev pešpoti ob Ljubljanici od Moščanske brvi do Kajuhovega mostu
3. **Razprava o problematiki prometa v ČS Moste**
- povečanje propustnosti Zaloške od Kajuhove do Njegošove
- informacija o spremembah in rokih izgradnje prometne ureditve v skladu s sprejetim OPPN 133

 Moste-Selo del in 313 Zaloška, glede na dovoljeno etapnost izvedbe prostorske ureditve
- kolesarske steze skozi center Most
- uvedba parkomatov v centru Most
- uvedba parkomatov na Kodeljevem
- gradnja podzemne garažne hiše Moste
- kratkotrajno parkiranje na Tržnici Moste

Navzočih je bilo 11 članov, opredeljenih je bilo 11 članov, za predlagani dnevni red je glasovalo 11 članov. Predsednica je ugotovila, da je bil

**DNEVNI RED 3. IZREDNE SEJE SVETA ČS MOSTE SPREJET.**

**AD 1**

**FINANČNE ZADEVE**: Poročila so člani Sveta prejeli po elektronski pošti. Predsednica je povedala, da se Poročil ni tiskalo, ker verjetno to še ne bodo dokončna besedila, možne so spremembe navodil in posledično tudi poročil s strani Oddelka za finance in računovodstvo. Poročila bodo sestavni del poročila Zaključnega računa Mestne občine Ljubljana za leto 2012, zato je potrditev na tej seji nujna, saj bo marca, ko je načrtovana naslednja seja, za to že prepozno. Podatke o številu sej, ogledov terena in realizaciji našega programa so člani Sveta v krajši obliki pregledali že v Poročilu o pridobitvah od novembra 2011 do novembra 2012. Predsednica je pozvala svetnike k razpravi o poročilih, ker razprave ni bilo, je predlagala v sprejem naslednje sklepe:

**PREDLOG SKLEPA 1/3 (izr.)**

**Svet Četrtne skupnosti Moste, Mestne občine Ljubljana, je obravnaval in potrdil naslednja poročila Četrtne skupnosti Moste za leto 2012: Poročilo o doseženih ciljih in rezultatih na nivoju področja proračunske porabe, glavnih programov in podprogramov, Poslovno poročilo neposrednega uporabnika, ki vključuje poročilo o doseženih ciljih in rezultatih ter Poročilo o realizaciji finančnega načrta.**

Navzočih je bilo 11 članov Sveta, opredeljenih je bilo 11 članov, za predlagani sklep je glasovalo 11 članov.

**SKLEP 1/3 (izr.) JE BIL SPREJET.**

Seji se je pridružil član Sveta ČS Moste, Miha Mohorko.

**PREDLOG SKLEPA 2/3 (izr.)**

**Svet Četrtne skupnosti Moste, Mestne občine Ljubljana, pooblašča predsednico Sveta ČS Moste, Stanislavo Marijo Ferenčak Marin, da uskladi poročila (Poročilo o doseženih ciljih in rezultatih na nivoju področja proračunske porabe, glavnih programov in podprogramov; Poslovno poročilo neposrednega uporabnika, ki vključuje poročilo o doseženih ciljih in rezultatih; Poročilo o realizaciji finančnega načrta) z morebitnimi novimi navodili Oddelka za finance in računovodstvo.**

Navzočih je bilo 12 članov Sveta, opredeljenih je bilo 12 članov, za predlagani sklep je glasovalo 12 članov.

**SKLEP 2/3 (izr.) JE BIL SPREJET.**

Seji sta se pridružila člana Sveta ČS Moste, Jožica Virant in Jakob Lojk.

Tehnično pomoč pri nadaljevanju seje so zagotavljali naslednji svetniki: Jure Matoh- prenosni mikrofon, Mitja Zaplatil-fotografiranje, Miha Mohorko-Power Point, dodatne vsebine v mape za občane sta razdelili Jožica Virant in Radmila Šešić.

Ob 17. 30 se je seja nadaljevala, razširjena z občani in predstavniki MOL in javnih podjetij v MOL.

V nadaljevanju je predsednica pozdravila posebej vabljene goste in sicer: Župana Mestne občine Ljubljana, gospoda Zorana Jankovića, predstavnike Mestne uprave MOL in predstavnike javnih podjetij. Pozdravila je tudi člane Sveta Četrtne skupnost Moste, krajane ter zainteresirano javnost.

Nato je predstavila gradivo, ki je bilo na klopeh in kivsebujenekaj splošnih podatkov o četrtni skupnosti:poročilo, kaj vse se je od lanske jeseni do letošnje jeseni v okolju ČS Moste pridobilo, seznam kulturne in naravne dediščine v okolju ČS kot spodbudo, kam na sprehod. Priloženi sta tudi knjižica »7+1 koristen nasvet« Javnega Holdinga in Javnih podjetij MOL in načrt dveh tras za rekreacijski tek ali hojo, krajše v dolžini 1300 m in daljše v dolžini 4400m, obe z možnostjo razgibavanja na fitnes napravah na prostem. Predlagala je prisotnim, da če je kdo ostal brez, naj po koncu seje pri mizi pove svoj ime in priimek ter naslov in bo prejel mapo na dom.

Za uvod v razširjeni del seje je predsednik dijaške skupnosti Gimnazije Moste, Damijan Janžekovič, prebral spis, v katerem je bilo predstavljeno videnje življenja v centru Most skozi mlade, dijaške oči. Predstavitev je bila pospremljena s fotografijami, ki jih je pripravila Četrtna skupnost Moste. Predsednica se mu je zahvalila in mu v zahvalo in spomin podarila rumeno majico z napisom Četrtna skupnost Moste, tam kjer sonce vzhaja.

**AD 2**

**MODEL ZA OCENO IN SIMULACIJO KAKOVOSTI BIVANJA** (v okviru projekta In.FLOW.ence)

Predsednica je k besedi povabila doc. dr. Barbaro Goličnik Marušić z Urbanističnega inštituta Republike Slovenije, ki je predstavila Model za oceno in vrednotenje kakovosti bivanja, ki ga v sodelovanju z zunanjimi partnerji razvijajo na inštitutu v okviru mednarodnega projekta Innovation flows: European networking for the city economy. Model prostorske značilnosti in danosti vrednoti glede na vrsto uporabnika, njegov razpoložljivi čas in finančne zmožnosti in poda časovne cone dostopnosti do posameznih storitev kot tudi kakovost prostora in porabe časa na poti od izhodišča do želenega cilja.

Predsednica se je dr. Goličnik Marušićevi zahvalila za predstavitev in jo povabila, da ta model, s konkretnimi podatki, podrobneje predstavi članom Sveta ČS Moste na eni od naslednjih sej Sveta ČS Moste.

Pred razpravo je predsednica Sveta Četrtne skupnost Moste, Stanislava Marija Ferenčak Marin, povedala, da je v času občine Moste-Polje tržnica Moste z okolico predstavljala center in srce občine, upravno, kulturno in socialno središče, znano kot "delavske Moste". Zdaj pa temu ni več tako. Prostori v pokriti Tržnici so večinoma prazni, delovni čas Tržnice neustrezen, od ponudnikov slovenskih kmetij so ostali samo še dva ali trije, skratka, stanje je porazno. Svet Četrtne skupnosti Moste se je odločil, da začne s projektom OŽIVITVE ČETRTNE SKUPNOSTI MOSTE. Za enega prvih in glavnih ciljev projekta si je Svet zadal OŽIVITEV CENTRA MOST, zaradi česar je bila tudi sklicana razširjena seja, da bi vsi zainteresirani lahko v konstruktivnem dialogu podali pripombe in predloge ter da bi skupaj poiskali takšne rešitve, ki bi bile sprejemljive za vse strani.

**AD 3, AD 4**

**OŽIVITEV CENTRA MOST, RAZPRAVA O PROBLEMATIKI PROMETA V ČS MOSTE:**
K besedi so bili povabljeni vsi navzoči. **Opozorili so na**:

izgradnjo »sežigalnice« v Mostah; neprimernost zdajšnje lokacije Papir servisa Pod ježami; neugledno stanje ekološkega otoka na Tržnici; neprimerne vsebine na Tržnici, več in boljše vsebine bi zagotovile tudi več obiskovalcev; previsoko ceno najema stojnic na Tržnici; prednost pri izbiri stojnice morajo imeti domači proizvajalci sadja in zelenjave; potrebna je sanacija energetsko potratne stavbe Tržnice; prazen lokal na Zaloški 42, kjer se zaradi previsoke najemnine in stroškov prenove lokala nihče ne odloči za najem; obljubljeno prenovo telovadnice na Proletarski 3; prazne poslovne prostore v stavbah na Proletarski 1, Ob Ljubljanici 42 in na Zaloški 65; zanemarjen videz stavbe (bivše SDK) Zaloška 59; prazne lokale v privatni lasti vzdolž Zaloške ceste; objekte čez Ljubljanico, ki kažejo »rebra«, potrebno jih je sanirati; stalno večanje populacije nutrij pod moščansko brvjo; stalno povečevanje populacije golobov; prevelike zabojnike za ločeno zbiranje odpadkov ob individualnih hišah; neugledno okolico Jelovškove kapele; obljubljeni a še nezgrajeni pločnik na ulici Na peči, ki vodi do enote Živ Žav, vrtca Otona Zupančiča; igrišče nasproti bivše Policije na Zaloški, pojavljanje igel, manjkajoča ograja pri reki Ljubljanici; prepotrebno sanacijo OŠ Vide Pregarčeve; šolskim otrokom nevarno križišče Ulice 15. aprila in Proletarske ulice; nekulturno obnašanje gimnazijcev, ki malicajo po celem Centru Most in za seboj puščajo smeti; neustrezno pluženje enosmernih cest, ko se »zapluži« samo ena stran; slabo prepustnost Zaloške in možnost povečanja prepustnosti z enosmernim režimom; pomanjkanje železniških postaj, potrebna bi bila še postaja v Mostah; nedorečenost glede nadomestnih garaž ob graditvi novega kompleksa ob dvorcu Selo; vrtičke med Zaloško in TE-TOL, ki kazijo okolico; pomanjkanje parkirnih mest v Centru Most; predolgo odlašanje z izgradnjo podzemne garaže pod Tržnico Moste; nedorečen način pridobivanja parkirnih mest v bodoči garažni hiši; premajhno število dovolilnic na gospodinjstvo, potrebni bi bili vsaj dve dovolilnici za parkiranje; Partizansko ulico, kjer je neprimerna prometna signalizacija; na kaotično stanje na parkiriščih na Rojčevi, pred Mercatorjem in bivšo Policijo; še vedno nedoločena funkcionalna zemljišča okrog večstanovanjskih zgradb; predolgo in preglasno obratovanje lokala v KD Španski borci; divje parkiranje okrog stavb Zaloška 57 in Zaloška 59.

Po končani razpravi se je predsednica zahvalila občanom za aktivno razpravo ter Županu, predstavnikom Mestne uprave MOL in predstavnikom javnih podjetij, ki so na postavljena vprašanja sproti odgovarjali.

Seja je bila zaključena ob 20.30 uri.

Pripravila:

Vera Sinčič,

koordinatorka VI

Stanislava Marija FERENČAK MARIN

predsednica Sveta Četrtne skupnosti Moste

Mestne občine Ljubljana